Beatissime pater. Exponit s. v. deuotus orator vester Johannes Laurentij, presbiter Aboensis diocesis, quod cum ipse olim cuidam Johanni, archidiacono Aboensi, per tres annos cum dimidio seruiuisset et de impenso sibi seruicio ipsi exponenti satisfacere non curaret, jdem exponens, captata oportunitate, certam quantitatem pecunie sibi recepit et occasione premissi ad instanciam dicti archidiaconi carceribus episcopi Aboensis mancipatus fuit. Nichilominus tamen de consensu dicti archidiaconj a dictis carceribus fuit relaxatus, et episcopus Aboensis, non sedente pro tribunali, ipsum exponentem, ut premittitur afflictum, imposterum grauius affligens a diocesi Aboensi perpetuo relegauit juramentique manuale ab ipso recepit, quod certum ordinem tunc expressum intraret, caucione sufficienti super hoc per fideiussores prestita; quod iuramentum dictus exponens causa metus prestitit, quia de mente et jntencione dicti exponentis numquam fuit religionem aliquam monasticam jntrare, sed in habitu et vita clericali permanere desiderat et intendit. Postmodum in hac alma Romana vrbe, juramento predicto astrictus et ipsum tamquam iuris ignarus modicum ponderans, ad sacerdocij gradus est promotus missasque celebrando ad ministerium altaris se ingessit. Et quia propter premissa – – – – – – – – – – risse, ideo humiliter et deuote supplicat s. v. dictus exponens, quatenus super jnhabilitate, jrregularitate et infamie macula, si quas occasione premissi incurrit de jure vel de facto, misericorditer dispensare dignemini eum eodem, si et in quantum indiget, et ad statum pristinum et honorem restituere et quod in susceptis ordinibus perpetuo Domino possit et valeat famulari, releuando eciam ipsum a juramento de religionis ingressu, caucionem a promissoribus super hijs factam annullando, et quod idem exponens dictam diocesim reintrare valeat concedere et indulgere dignemini de vestra gracia speciali. – Fiat ut petitur et dispensamus. O. Datum Rome apud Sanctos apostolos quarto nonas julij anno octauo.